טורקיה מסיימת את החרם על יוטיוב. המדינה הסירה את החסימה שהטילה על שירות הווידאו, לאחר שתכנים שליליים בנוגע למייסדה של טורקיה מוסטפה כמאל אטאטורק הוסרו ממנו. החוק הטורקי אוסר על העלבת האומה הטורקית ולכן יוטיוב היה חסום במדינה ממאי 2008. כעת אישר פרקליט המדינה הטורקי לפתוח אותו לציבור המקומי.
במהלך התקופה בה היה יוטיוב חסום בטורקיה נמתחה ביקורת במדינה על פעולה זאת. אפילו נשיא טורקיה, עבדולה גול, מחה על החסימה, בין השאר בציוצים שפרסם בחשבון הטוויטר שלו. ארגוני זכויות אדם דרשו מטורקיה לבטל את חוקי האינטרנט הנוקשים שלה וטענו כי אל לאיחוד האירופי לשקול אותה כחברה בו לפני שיתבצע צעד זה.
בתגובה לביטול החסימה מסרה יוטיוב שהתכנים השנויים במחלוקת לא הוסרו ביוזמת השירות עצמו, אלא כתוצאה מהגשת תלונה על הפרת זכויות יוצרים שיש בקיומם באתר. "אנו חוקרים אם הפעולה תקינה", נמסר מיוטיוב. גם אם יוטיוב יישאר פתוח, עדיין יהיו יותר מ-5,000 אתרים החסומים לגישה בטורקיה, בשל החוק המגביל גישה לפורנוגרפיה ותכנים שנויים במחלוקת נוספים.